SL Uradni list Evropske unije C 113/63

Tožba, vložena 17. februarja 2010 – Bilbaína de Alquitranes in drugi proti ECHA

(Zadeva T-93/10)

2010/C 113/95

Jezik postopka: angleščina

Stranke

Tožeče stranke: Bilbaína de Alquitranes, SA (Luchana Baracaldo, Španija), Cindu Chemicals BV (Uithoorn, Nizozemska), Deza a.s. (Valašske Meziříčí, Češka republika), Industrial Química del Nalón, SA (Oviedo, Španija), Koppers Denmark A/S (Nyborg, Danska), Koppers UK Ltd (Scunthorpe, Združeno kraljestvo), Rütgers Germany GmbH (Castrop Rauxel, Nemčija), Rütgers Belgium NV (Zelzate, Belgija) in Rütgers Poland Sp. Z o.o. (Kedzierzyn Kozle, Poljska), (zastopniki: K. Van Maldegem, R. Cana, odvetnika, in P. Sellar, Solicitor)

Tožena stranka: Evropska agencija za kemikalije (ECHA)

Predlogi tožečih strank

— Tožba naj se razglasi za dopustno in utemeljeno;

— izpodbijani akt naj se razglasi za delno ničnega, in sicer v delu, ki zadeva snov smola, premogov katran, visokotemperaturna, št. CAS 65996- 93-2; in

— ECHA naj se naloži plačilo stroškov.

Tožbeni razlogi in bistvene trditve

Tožeče stranke predlagajo delno razglasitev ničnosti Sklepa Evropske agencije za kemikalije (ECHA) (ED/68/2009) o tem, da se snov smola, premogov katran, visokotemperaturna, št. CAS 65996- 93-2, na podlagi člena 59 Uredbe (ES) št. 1907/2006 (1) (v nadaljevanju: uredba REACH) opredeli kot snov, ki ustreza merilom, ki jih določa člen 57(d) in (e) uredbe REACH.

Z izpodbijano odločbo, s katero so se tožeče stranke seznanile prek obvestila za javnost ECHA, je bila snov smola, premogov katran, visokotemperaturna, uvrščena na seznam petnajstih novih potencialno izjemno problematičnih kemijskih snovi.

Na kratko, tožeče stranke ne izpodbijajo opredelitve, da je snov smola, premogov katran, visokotemperaturna, rakotvorna, ampak izpodbijajo opredelitev te snovi za obstojno, bioakumulacijsko in strupeno snov ter za zelo obstojno in zelo bioakumulacijsko glede na merila iz priloge XIII k uredbi REACH.

Poleg tega tožeče stranke trdijo, da bo uvrstitev snovi smola, premogov katran, visokotemperaturna, na seznam potencialno izjemno problematičnih snovi sčasoma pripeljala do vključitve te snovi v prilogo XIV k uredbi REACH, kar se bo odrazilo v več negativnih pravnih posledicah za tožeče stranke, do katerih bo prišlo neposredno zaradi te opredelitve.

Tožeče stranke trdijo, da je izpodbijani akt nezakonit, saj krši pravila, ki jih uredba REACH določa za opredelitev izjemno problematičnih snovi ter obstojnih, bioakumulacijskih in strupenih snov ter še zlasti zelo obstojnih in zelo bioakumulacijskih snovi. Posledično izpodbijana odločba temelji na napaki pri presoji in nepravilno uporabljenem pravu, saj opredelitev snovi smola, premogov katran, visokotemperaturna, za zelo problematično snov – in sicer na podlagi dejstva, da gre za obstojno, bioakumulacijsko in strupeno snov ter zelo obstojno in zelo bioakumulacijsko snov – temelji zgolj na lastnosti njenih sestavin, za kar ni pravne podlage v uredbi REACH.

Poleg tega je izpodbijana odločba nezakonita, ker krši načelo enakega obravnavanja, saj vzpostavlja diskriminacijo med zadevno snovjo in drugimi primerljivimi snovmi, in to brez kakršnekoli objektivne upravičenosti.

Končno, tožeče stranke trdijo, da izpodbijana odločba krši načelo sorazmernosti, saj je nesorazmerna z vidika izbire ukrepov, ki so na voljo toženi stranki, in z vidika nastalih težav glede na želene cilje.

(1) Uredba (ES) št. 1907/2006 Evropskega Parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije ter spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, str. 1).